Deutscher Frauenring

**Deutscher Frauenring** er en av de største kvinnesaksorganisasjonene i Tyskland og arbeider for et likestilt samfunn og for at jenter og kvinner skal engasjere seg på alle samfunnsområder. Organisasjonen er tverrpolitisk, inkluderende og engasjerer seg bredt for alle jenters og kvinners menneskerettigheter og likestilling. Den har regionale ledd i alle delstatene, rundt 60 lokallag og rundt 50&nbsp;000 medlemmer. Deutscher Frauenring tilhører tradisjonelt den bevegelsen som gjerne kalles den «borgerlig-liberale» kvinnesaksbevegelsen. Foreningen er medlem av International Alliance of Women og er en av de største og viktigste søsterorganisasjonene av Norsk Kvinnesaksforening.

## Historie
Deutscher Frauenring ble etablert i 1949 i det daværende Vest-Tyskland. På stiftelsesmøtet i Bad Pyrmont deltok 600 representanter for ulike kvinnesaksorganisasjoner. Deutscher Frauenring oppstod som en sammenslutning av eksisterende borgerlige kvinnesaksorganisasjoner i Vest-Tyskland, og stod i tradisjonen etter Bund Deutscher Frauenvereine og den borgerlige eller borgerlig-liberale kvinnesaksbevegelsen som eksisterte i Tyskland frem til 1933.

Deutscher Frauenring har aktivitet i alle delstatene og rundt 60 lokallag. Deutscher Frauenring er medlem av International Alliance of Women (IAW) – som historisk var den viktigste internasjonale organisasjonen som kjempet for kvinners stemmerett – og er en av IAWs største medlemsorganisasjoner. Deutscher Frauenring er dermed den tyske søsterorganisasjonen av Norsk Kvinnesaksforening, og også en av NKFs største, nærmeste og historisk mest innflytelsesrike søsterorganisasjoner. Deutscher Frauenring er også tilsluttet de nasjonale paraplyorganisasjonene Deutscher Frauenrat og CEDAW-Allianz. 

Marion Böker, som representerte og var sentralstyremedlem i Deutscher Frauenring, var president i International Alliance of Women 2021–22 og IAWs visepresident for Europa gjennom en årrekke. Böker var IAWs første president fra Tyskland siden etableringen i 1904.

Deutscher Frauenring arbeider for et likestilt samfunn på grunnlag av menneskerettighetene og det liberale demokratiet, og for at jenter og kvinner skal engasjere seg på alle samfunnsområder. Deutscher Frauenring arbeider for likestilling i familien og arbeidslivet, mot vold mot kvinner og for satsing på kvinnehelse. I moderne tid tar Deutscher Frauenring hensyn til et interseksjonelt perspektiv og forstår dermed minoritetsgruppers menneskerettigheter som en integrert del av kvinnesak eller feminisme, og organisasjonen støtter f.eks. transpersoners og andre skeives menneskerettigheter. Deutscher Frauenring har i tråd med dette uttalt at «Deutscher Frauenring krever (...) styrking av forebyggende tiltak, økt bevissthet og kompetansehevende tiltak mot kjønnsspesifikk vold fra et interseksjonelt perspektiv, tilgang til krisesentre også for transkvinner, utbygging av transinkluderende trygge rom for sexarbeidere, obligatoriske kurs for politi, påtalemyndigheter og dommere om transfiendtlig vold, konsekvent anvendelse av den alminnelige likestillingsloven, avskaffelse av diskriminerende og stigmatiserende lovgivning som transseksualitetsloven og en transinkluderende feminisme.»

Deutscher Frauenring engasjerer seg bredt for et inkluderende samfunn, og har understreket at høyreekstreme, konspirasjonsteoretiske miljøer truer demokratiet, jenter og kvinner i all sin mangfoldighet og marginaliserte grupper. Marion Böker sa i ILGA-Europes podcast «Trans Inclusion in the Women's Movement» at det for kvinnesaksbevegelsen er nødvendig å arbeide på grunnlag av menneskerettighetene, som er universelle og udelelige, forsvare demokratiske verdier og kjempe for en inkluderende kvinnebevegelse, og advarte mot transfiendtlige aktører som opptrer i feminismens navn og forsøkte å infiltrere feministiske arenaer, som hun sa i virkeligheten er «høyrevridde og rasister». Deutscher Frauenring har uttalt at foreningen ønsker inkluderende språk som også tar hensyn til kjønnsminoriteter, herunder ikke-binære.

Deutscher Frauenring er gjennom paraplyorganisasjonen DF tilsluttet alliansen Zusammen für Demokratie (Sammen for demokratiet), et prosjekt for å forsvare «et mangfoldig, fritt og åpent samfunn (og) vårt demokrati og alle som bor her mot angrepene fra ytre høyre», herunder mot antifeministiske, rasistiske, antisemittiske og anti-skeive angrep. Kvinnesaksbevegelsens inkluderende feminisme er forankret i den internasjonale kvinnesaksforeningens, IAWs, prinsipper, som slår fast at kvinnesaksbevegelsens arbeid bygger på menneskerettighetene og at «menneskerettighetene er universelle, udelelige og gjensidig avhengige». Dette er i tråd med en uttalelse fra UN Women, som pekte på at «feminismens mål om interseksjonell rettferdighet og likestilling kan bare oppnås hvis alle kvinner og alle LHBTIQ+-personer blir inkludert som del av en bred, interseksjonell feministisk bevegelse forankret i menneskerettighetenes universalitet og udelelighet».

## Referanser


## Eksterne lenker
*